#### referat fra styremøte i Gauldalsregionen

**Tid :** **Fredag 11.november 2016 kl. 10.00 - 14.00**

**Sted :** **Oppdal - Rådhuset**

* Til stede: Bodil B. Alsvik, Egil Johannes Hauge, Dordi Aalbu, Aagoth Johanne Moe, Marit Sofie Ishoel, Nina Rise Oddan

Forfall: representant fra Røros

* Godkjenning av møteinnkalling og saksliste. Godkjent uten merknader.

**Saksliste**

**11/16 Samarbeid, mandat og oppgaver**

Gjennomgang av samarbeidsavtalen. Grunnlagsdokumentet og samarbeidsavtalen oppdateres av regionkonsulenten. Legges fram på neste styremøte.

Styret kom med forslag om å endre siste setning under ”Mandat/rolleavklaring for regionkonsulenten”: Siste setning: Regionkonsulenten bør ha regelmessig tilknytning til oppvekstmiljøet i en av kommunene.

Landskapet forandrer seg, vi blir ett fylke og kommunene slår seg sammen. Dette kan få innflytelse på regionsamarbeidet. Det nye Trøndelag; Klæbu går inn i Trondheim, Selbu og Tydal går inn i Værnes. Vi må tenke nytt. Malvik blir stående alene. Gauldalsregionen går gjerne i dialog med Malvik om samarbeid. Det kan gi oss større tyngde og bidra til et spennende og utviklende regionsamarbeid.

**12/16 Arbeidsgruppe barnehage**Regionkonsulenten orienterte om arbeidet i arbeidsgruppe barnehage:

* + Barnehagebasert kompetanseutvikling pågår i 5 av regionens kommuner med fokus på språk. Dette med utgangspunkt i blant annet ”Tidlig innsats” i flere av kommunene. Melhus kommune jobber med eget prosjekt knyttet til ledelse av utviklingsarbeid i barnehage.
  + Ny rammeplan: Arbeidsgruppe barnehage skal arbeide med felles høringsutkast fra regionen på neste arbeidsgruppemøte den 7. desember.
  + Ledersamling på Tiller 1. og 2. februar for barnehagerådgivere, styrere og pedagogiske ledere. Fokus på ledelse i barnehagen. Foredragsholdere: Kjell Åge Gotvassli, Elisabeth Bjørnestad, Marit Bøe, Karin Hognestad. Fylkesmannen ved Anne Kirsti Welde har innledning.
  + Vurderingsverktøy for fremtidens barnehager: Foreldreundersøkelsen i regi av Udir blir benyttet av flere private barnehager i regionen. Denne undersøkelsen er utarbeidet og oppfølges av Udir, i tillegg er den gratis. Kommunale barnehager kjøper egne foreldreundersøkelser.

Drøfting: Hver enkelt kommune tar en runde på om det er hensiktsmessig å benytte Udir sin foreldreundersøkelse på sikt. Dette vil gi kommunene en samlet oversikt over foreldres oppfattelse av kvalitet og tilfredshet med barnehagetilbudet i sin kommune, og samtidig vil en kunne sammenligne resultatene nasjonalt. Barnehagen presses på måling. Vi må regne med publisering og trykk i media.

Signal fra styret om at arbeidsgruppe barnehage setter seg inn i foreldreundersøkelsen på neste arbeidsgruppemøte for barnehage.

På neste styremøte blir ett av temaene ”Barnehage”, med blant annet fokus på dette:

* + ReFlex (Udir)
  + Foreldreundersøkelsen (Udir)
  + Den nye Rammeplanen
  + Barnehagens betydning knyttet til helsefremmende arbeid.

**Fagbrev og mulighet for å søke om tilretteleggingsmidler fra FM:**

Vedrørende mulighet for å søke om tilretteleggingsmidler fra Fylkesmannen til fagbrev for assistenter i barnehage. Gauldalsregionen har et samarbeid hvor det ikke er gitt myndighet. Det bør komme et brev fra Fylkesmannen til hver enkelt kommune i forhold til midler som FM har knyttet til fagbrev som Barne- og ungdomsarbeider.

**13/16 Arbeidsgruppe skole**Regionkonsulenten orienterte kort om status i arbeidsgruppe skole, der fokuset for 4 av kommunene er Ungdomstrinn i utvikling. Oppdal og Melhus har avsluttet UTU. Ola Indergård er en ressurs som regionen bør benytte seg av i 2017.

**Kompetanse for kvalitet**

Nina delte litt fra planen Rennebu kommune har utarbeidet knyttet til strategien ”Kompetanse for kvalitet” (se vedlegg). Stikkord: Revidering av kompetanseplaner på vårparten. Hva er felles? Et godt utgangspunkt for samarbeid. Et årshjul for arbeidet i arbeidsgruppene.

Midtre-Gauldal har et studie på gang i samarbeid med Høyskolen.

**Eksamenskurs**

Vi må tenke fylke når det gjelder eksamenskurs. Regionkonsulentene må koordinere dette. Vi må jobbe for å få til et tettere samarbeid med de andre regionene.

Drøfting: Stortingsmelding nr. 18 om Læring og fellesskap og Fremtidens skole (Ludviksenutvalget). Styret ønsker å løfte frem ulike dokumenter. Nye meldinger innebærer omlegginger, nye måter å tenke på og mye forestående arbeid i skolen. Vi bør være i forkant, godt informert og se på muligheter for samarbeid med de andre regionene. Det handler om forståelse av kunnskap og dannelse. Vi må ikke glemme at skolen har store utfordringer foran seg knyttet til omlegging. På mange måter kan en oppleve at barnehage og skole går i hver sin retning, nå heller fokuset mot vurdering og kontroll i barnehagesektoren. Hvilken retning går skolen? Vi må være framtidsrettet og tenke samarbeid.

Dette spilles inn til skolegruppa.

**14/16 Budsjett**

Budsjettutkastet ble fremlagt og diskutert. Regionkonsulenten jobber videre med budsjettet i samarbeid med styreleder. Arbeidsgruppene bør også komme med innspill i forhold til barnehage/skole. Konklusjon: Budsjettet legges fram på neste styremøte.

**15/16 Studietur for styret og arbeidsgruppene**

Regionkonsulenten delte litt fra FLiK–prosjektet i Kristiansand (Fra Udir sin konferanse på Hell, 02.11.11). Kan dette være et interessant prosjekt å se nærmere på, eventuelt en studiereise til Kristiansand for styret og arbeidsgruppene?

Styrets drøftinger:

Det vil være ulike innfallsvinkler knyttet til en studietur for styret, barnehagegruppa og skolegruppa, men styret ser viktigheten av en felles forståelse av utdanningsløpet. Det er viktig med felles dialog der en treffes og kan dele tanker og erfaringer på tvers.

Styret ønsker å se på muligheten til å innlemme videregående skole i samarbeidet, blant annet er temaet frafall i Videregående skole sentralt. Det er enighet om at det gir større overføringsverdi å legge studieturen til Norge. Hva tenker Fylkesmannen om samarbeid i 2017?

Kan det være aktuelt å invitere psykolog Arne Holte, og spille videre på FLiK – prosjektet i Kristiansand? Arne Holte er tydelig på at barnehagen og skolen er de to viktigste arenaene for psykisk helsefremmende- og sykdomsforebyggende arbeid i Norge. Hva er ambisjonsnivået vårt? Vi ønsker felles input knyttet til læringsmiljø der en må se oppvekst og utdanning i sammenheng med psykisk helse.

Konklusjon: Regionkonsulenten tar kontakt med Arne Holte om mulig foredrag i regionen i mars/april/mai. Studietur eventuelt til Kristiansand i september, med fokus på blant annet læringsmiljø knyttet til FLiK-prosjektet.

Regionkonsulenten tar også kontakt med folkehelsekoordinator i Midtre-Gauldal, Kristine Myklevold og folkehelsekoordinator Vigdis Thun i Oppdal, knyttet til barnehage og skole som helsefremmende tiltak.

**16/16 Aktivitetsplan for våren 2017 og videre framover**

Aktivitetsplan for våren 2017 ble lagt frem. Se eget vedlegg.

Styret kommer med innspill til arbeidsgruppe skole: Hvordan kan vi jobbe videre sammen nå som UTU avsluttes? Ola Indergård er en ressurs og vil være med og drifte dette nettverket ut 2017.

Samarbeidet og aktivitetene i regionen skal bidra til at vi spille hverandre gode. Hva gir samarbeidet i gevinst i den enkelte barnehage og skole. Målet vårt er å bli best mulig. Hva med samarbeid videre? Skal vi vurdere å ta kontakt med Fylkeskommunen for å opprette et samarbeid med videregående skole?

**17/16 Eventuelt**

Safo: Styreleder Bodil Brå Alsvik representerer regionen i dette samarbeidet. Initiert fra Trondheim kommune om samarbeid med høyskole og universitetsmiljø. Regionen får førstehåndsinfo fra NTNU. Dette innebærer:

* + Behovet for praksisplasser for masterstudenter blir stort. Regionen kan dra nytte av mindre forskningsprosjekter ute i praksisfeltet, og bidra med å finne praksisplasser og være behjelpelig med skyss og ev boplass.
  + Masterstudentene skal skrive masteroppgaver. Her kan mindre forskeroppdrag ute i regionen være aktuelt.
  + Stor samling for alle fylkets skoleeiere 8. februar, der en får møte veiledere fra NTNU. Bodil Brå Alsvik og regionkonsulenten deltar.

Neste styremøte: Torsdag 20. april 2017, Berkåk, Rennebu kl. 10.00 – 14.00.

Ref. Marit Sofie Ishoel

Regionkonsulent

*Kopi til Fylkesmannen v/Bjørn Rist og Anne Kirsti Welde, arbeidsgruppe barnehage og arbeidsgruppe skole*

Vedlegg:

1. Aktivitetsplan for regionsamarbeidet
2. Arne Holte